Drie sterf in Pta-botsingArgieffoto: ER24 Drie mense is dood en twee kritiek beseer nadat twee voertuie Vrydag reg van voor in Pretoria gebots het. Volgens Werner Vermaak, woordvoerder van ER24, het die botsing omstreeks 18:20 op Honingnestkransstraat in Onderstepoort plaasgevind. “Twee voertuie het trompop gebots, waarna een van die voertuie aan die brand geslaan het,” het Vermaak gesê. Twee mense is in ŉ kritieke toestand in die voertuig wat nie aan die brand geslaan het nie, aangetref. Hulle is uit die wrak gehaal en na ŉ nabygeleë hospitaal gehaas vir mediese behandeling. “ŉ Man se liggaam is ŉ paar meter ver van die brandende voertuig gevind. Hy het noodlottige beserings opgedoen en is op die toneel dood verklaar.” Die brandweer het die brand in bedwang gebring, waarna die ander twee se mense se liggame in die wrak gevind is. Hulle het onherkenbaar verbrand. Die oorsaak van die ongeluk is onbekend en word ondersoek. Lees ook: Nog ŉ dodelike ongeluk op Pta-paaie